Návrh
na predaj nehnuteľností

Miesto: 	Domaša – Valkov

Kataster: 	Valkov, okres Stropkov

Vlastník: 	Slovenská republika – v správe Fondu detí a mládeže 

1.	Stanovisko zakladateľa, vrátane právneho stanoviska k prevodu, odôvodnenie prevodu so zhodnotením dopadu predaja častí majetku na hospodárenie a funkčnosť podniku (nepotrebnosť alebo nemožnosť využívania pri ďalšej činnosti štátneho podniku)
Nevzťahuje sa na Fond detí a mládeže (ďalej len FDaM), vzhľadom k tomu, že FDaM  nemá zakladateľa. Podľa koncepcie a dlhodobého plánu sa pripravuje likvidácia FDaM, takže všetok majetok, ktorý vo FDaM ostal, je určený na odpredaj a výplatu investícií bývalým nájomcom a na prevádzku FDaM.

2.	Účelu použitia finančných prostriedkov získaných odplatným prevodom majetku
Finančné prostriedky získané odpredajom uvedenej nehnuteľnosti budú použité v súlade so zákonom č. 189/1993 Z.z. o FDaM v znení neskorších predpisov na výplatu investícií  a  na prevádzku FDaM.

3.	Vymedzenie a špecifikáciu majetku navrhovaného na prevod a jeho súvislosť s vypracovaným privatizačným projektom
Predávané nehnuteľnosti sú stavby v rekreačnej oblasti Domaša-Valkov, okres Stropkov, pri vodnej nádrži Domaša, LV č. 98 (príloha č.9) súpisné číslo 181 – rekreačné zariadenie so zariadením na parcele č. 4, kat. úrad Valkov v obci Bžany a pozemky na parcele č. 3 a č. 5  kat. úrad Valkov. Predávaná nehnuteľnosť je riešená ako šesťpodlažný objekt v najvyššom bode zástavby. Stavba je komplex budov navzájom stavebne spojených, ktoré sú projektovo členené na časť A, časť B, časť C a časť D. Objekt  - časť A je štvorpodlažná budova konštrukčne a funkčne spojená s časťou B v štyroch podlažiach, kde v časti B sú ďalšie dve podlažia. Objekt - časti A a B sú nepodpivničené objekty určené pre ubytovacie účely so zariadením pre ubytovanie, zdravotnú starostlivosť a výchovu. Objekt – časť C je trojpodlažná nepodpivničená budova, ktorá je konštrukčne odlišná od časti A a B a je od nich oddilatovaná. Objekt – časť C je určený pre spoločenské udalosti, stravovanie a aktívny odpočinok. Objekty – časť B a C sú prepojené terasou, ktorá pokračuje prístupovou rampou a v jednej časti schodiskom vedúcim na pláž. Objekt – časť D je jednopodlažná nepodpivničené budova konštrukčne aj dilatačne oddelená od ostatných častí. Objekt – časť D slúži ako zdroj tepla pre celý komplex, nachádza sa v ňom centrálna kotolňa. V tejto lokalite nie je možnosť pripojiť sa na verejný vodovod, verejnú kanalizáciu ani zemný plyn.

4.	Spôsob predaja:
Priamy predaj nehnuteľností na základe uznesenia vlády SR podľa §6 ods. 4 písm. d zákona  číslo 189/1993 Z.z. o FDaM vopred určenému kupujúcemu – spoločnosti GL s.r.o., Slovenská 5, 085 01 Bardejov,  zastúpenej spoločnosťou Via s.r.o., Talinská 5, 040 12 Košice; splnomocnenie je prílohou č. 1

5.   Nadobúdacia hodnota, oprávky a zostatková hodnota
Nadobúdacia hodnota		budovy -		  22 278 338,- Sk
					stroje a zariadenia - 	       475 110,- Sk
					inventár -		         86 635,- Sk
pozemky - 		         44 162,- Sk
      Spolu							   22 884 425,- Sk

     Oprávky 				budovy –                          4 249 264,- Sk
					stroje a zariadenia - 	         339 730,- Sk
					inventár - 			86 635,- Sk
					pozemky – 			         0,- Sk
     Spolu							          4 675 629 Sk

      Zostatková hodnota		budovy – 		      18 029 074,- Sk
					pozemky -			  44 162,- Sk
					inventár - 			           0,- Sk
					stroje a zariadenia- 	            135 380,- Sk
      Spolu							         18  208 616  Sk

6.	 Cena stanovená znaleckým posudkom
Znalecký posudok vypracoval dňa  24.9.2001 Ing. Jozef Mikloš, číslo znaleckého posudku 068/2001, cena nehnuteľnosti zistená znalcom zaokrúhlene je 17 413 480 Sk                      (slovom: sedemnásťmiliónovštyristotrinásťtisícštyristoosemdesiat korún); príloha č. 2

Studňa 					       15 162,- Sk
Budova – časť A a B			11 324 161,48 Sk
Budova – časť C				  3 383 894,29 Sk
Budova – časť D – kotolňa 		  1 582 333,85 Sk
Vonkajšie úpravy				     979 054,60 Sk
Pozemky				                 125 199,27 Sk
Trvalé porasty					 3 672 Sk

      Spolu (zaokrúhlene)			     17 413 480 Sk

7.	Kúpna cena:
8 000 000,-Sk (slovom: osemmiliónov  korún) 

8.	Žiadosť záujemcu o kúpu s návrhom kúpnej ceny, výpis z obchodného registra (u fyzickej osoby živnostenský list alebo rodný list) a finančné krytie
Žiadosť o kúpu a výpis z obchodného registra  je prílohou č. 3, finančné krytie je obsahom prílohy č. 4

9.	Kupujúci:
Obchodné meno:	GL s.r.o., 
Sídlo: 	            Slovenská 5, 085 01 Bardejov
IČO:		36 475 777
  
      zastúpený spoločnosťou
Obchodné meno:	VIA s.r.o.
Sídlo: 	             Talinská 5, 040 12 Košice
IČO:		36 210 285

10.	Podmienky a kritériá verejnej súťaže
Príloha č. 5

11.	Výpis z obchodného registra príslušného štátneho podniku, z ktorého sa prevádza majetok, stanovisko jej štatutárneho orgánu
FDaM je zapísaný v obchodnom registri Okresného súdu Bratislava I., odd. Po, vložka č. 331/B, štatutárnym orgánom je Rada FDaM zastúpená jej predsedom, príloha č. 6

12.	Zmluva o uzavretí budúcej zmluvy na odplatný prevod, ktorá obsahuje podmienku pre uzavretie kúpnej zmluvy, a to schválenie vo vláde SR podľa § 45 ods. 5 zákona
Zmluva o budúcej kúpnej zmluve - príloha č. 7,  návrh kúpnej zmluvy – príloha č. 8
Podmienkou k uzatvoreniu kúpnej zmluvy je súhlas vlády Slovenskej republiky podľa §6 ods. 4 písm. d  zákona číslo 198/1993 o FDaM v znení neskorších predpisov.

13.	Platobné podmienky a ich zabezpečenie:
Kúpnu cenu zaplatí budúci kupujúci nasledovne:
sumu vo výške 300 000,-Sk zaplatí v lehote 5 pracovných dní pred odovzdaním nehnuteľnosti na základe odovzdávajúceho a preberacieho protokolu podpísaného oboma zmluvnými stranami ako preddavok a  sumu vo výške 7 700 000,-Sk zaplatí budúci kupujúci do 15 dní odo dňa podpísania kúpnej zmluvy, bankovým prevodom na účet budúceho predávajúceho – FDaM.
Úhrada kúpnej ceny je zabezpečená zmluvou o budúcej kúpnej zmluve uzatvorenej medzi FDaM, zast. Mgr. Martinom Kuglom - predsedom Rady FDaM a Mgr. Rastislavom Dikantom - podpredsedom Rady FDaM ako budúcim predávajúcim a spoločnosťou GL s.r.o., zastúpenou spoločnosťou VIA s.r.o. –  zast. Radoslavom Sluťákom – konateľom spoločnosti  ako budúcim kupujúcim zo dňa 19.6.2002. 

14.	Ďalšie podmienky predaja:
Zmluvné strany sa zaväzujú do 15 dní od doručenia uznesenia vlády SR, ktorým bude odsúhlasený predaj nehnuteľností uzatvoriť kúpnu zmluvu, podľa ktorej predávajúci prevedie vlastnícke právo k nehnuteľnostiam na kupujúceho za dohodnutú kúpnu cenu. V prípade, že budúci kupujúci nezaplatí v dohodnutej lehote kúpnu cenu, je budúci predávajúci oprávnený od kúpnej zmluvy odstúpiť. V prípade, že budúci kupujúci odstúpi od záväzku uzavrieť  kúpnu zmluvu, je povinný zaplatiť budúcemu predávajúcemu zmluvnú pokutu vo výške 800 000 Sk. Predávajúci podá návrh na vklad vlastníckeho práva až po zaplatení kúpnej ceny v celej výške.

15.	Stanovisko Slovenského pozemkového fondu v prípade, že predmetom výnimky je majetok štátneho podniku hospodáriaceho na pôde
netýka sa predloženého materiálu

16.	V prípade ak ide o výnimku na odplatný prevod žiada štátny podnik obhospodarujúci lesný pôdny fond, súhlasné stanovisko orgánu štátnej správy lesného hospodárstva a poľovníctva
netýka sa predloženého materiálu

Priebeh verejného výberového konania

1.	Zverejnenie popisu nehnuteľnosti a podmienok predaja:
Uvedený návrh je predkladaný na základe výsledkov 6. kôl verejného výberového konania, ktoré FDaM  uskutočnil v roku 2000,  2001 a 2002.  FDaM od decembra 2000 do mája 2002 ponúkol na základe Koncepcie ďalšieho rozvoja FDaM do verejnej súťaže v denníkoch Pravda, Sme a Hospodárske noviny,   v regionálnych, mestských a okresných novinách – Smer magazín (Banskobystrický kraj), Smer magazín (Žilinský kraj), Sme-Bratislavný korzár, Sme-Trenčianský korzár, Sme-Trnavský korzár, Sme-Nitrianský korzár, Košický korzár, Prešovský korzár, Gemerský denník, Tatranský denník, Zemplínsky denník, Spišský denník; 
Informácie o podstatných náležitostiach, cenových ponukách ako aj o podmienkach predaja záujemcom boli poskytnuté aj u poradcu FDaM pre výberové konanie – Reality BB s.r.o. ako aj na internetovej stránke www.fdam.sk. Zásady predaja a prenájmu tvoria príloha č. 5. 

2.	Kritériá výberu kupujúceho vo všetkých kolách výberových  konaní:
FDaM uskutočnil 6 kôl výberových konaní na odpredaj RZ Domaša Valkov. Hlavným kritériom mala byť najvyššia ponúknutá cena. Nakoľko jediný záujemca, a to len na prenájom zariadenia, sa prihlásil v 1. kole, Rada FDaM sa rozhodla uvedené rekreačné zariadenie prenajať s tým, že v každom ďalšom kole bolo zariadenie ponúkané na predaj s uvedením minimálnej ceny. Aj napriek neustálemu znižovaniu minimálnej kúpnej ceny                             (od 17 500 000 Sk až na 9 000 000 Sk) sa ani v 6. kole  neprihlásil žiaden záujemca. 

3.	Záujemcovia o kúpu:
Do výberového konania na predaj nehnuteľnosti nedoručili svoje ponuky žiadni záujemcovia.

4.  Vyhodnotenie výberového konania
Po vyhodnotení všetkých kôl verejnej súťaže, členovia Rady FDaM v zložení Mgr. Kugla, Mgr. Dikant, Ing. Kovačiková, Ing. Dunaj, Ing. Kupka, MUDr. Mikloško, Ing. Makýš, Ing. Blaas a p. Őry konštatovali, že pri uvedenom rekreačnom zariadení nebola doručená žiadna ponuka  s návrhom na odkúpenie rekreačného zariadenia. Po uzavretí 6. kola výberového konania predložila individuálnu ponuku spoločnosť GL. Vzhľadom na skutočnosť, že FDaM nie je dlhodobo schopný tento objekt odpredať ani za cenu stanovenú znaleckým posudkom, ako aj na stanovisko poradcu výberového konania, ktorý konštatoval, že ponúknutá cena je vzhľadom na situáciu trhu nehnuteľností v danej lokalite trhová,  sa členovia Rady FDaM rozhodli uznesením  č.71/2002 z 18.6.2002 podpísať zmluvu o budúcej kúpnej zmluve so spoločnosťou VIA s.r.o., zástupcom spoločnosti GL s.r.o., hoci uvedená cena (8 000 000 Sk)  je nižšia ako cena stanovená znaleckým posudkom.

5. Zdôvodnenie kúpnej ceny:
Objekt je v súčasnosti v zlom technickom stave. Časti objektu A a B porušené najmä zatečením zrážkovej vody do interiérov. Sú to praskliny v strešnej krytine, poškodené soklíky, opadané omietky a poškodené zábradlia logií, kde sú narušené aj podlahy. Vo všetkých izbách sú praskliny v stýkoch stropných panelov. Objekt C vykazuje značné poruchy vplyvom zatečenia stavebných konštrukcií zrážkovou vodou pri prieniku cez strešnú konštrukciu, resp. cez obvodové konštrukcie a cez konštrukciu nekrytej terasy.  V celom objekte D sú úplne zničené vnútorné omietky stien a stropov, tak isto aj vonkajšie brizolitové omietky a komín. Objekt spojovacej terasy železobetónovej konštrukcie, ktorá spája objekty časti B a C so vstupným premostením a vonkajšími schodiskami, vykazuje najvážnejšie poruchy stavebných konštrukcií. Odkryté železobetónové konštrukcie, opadanie omietok, značne je  poškodená aj terasová dlažba, podkladné betóny a soklíky.
Železobetónový monolitický oporný múr vykazuje vplyvom zatečenia vodou trhliny. Spevnená plocha je výrazne porušené trhlinami a narušením odvodňovacích prvkov.
Celkove možno konštatovať, že najväčší vplyv na konštrukcie má zrážková voda, zemná vlhkosť a nedostatočná údržba objektov počas prevádzky rekreačného zariadenia. 
Vzhľadom na vek zariadenia (do užívania bol odovzdaný v roku 1985) a zanedbanie údržby najmä striech, podláh, výplní otvorov k sprevádzkovaniu objektov rekreačného zariadenia bude potrebné vynaložiť značnné finančné prostriedky na ich opravu.
Cena, za ktorú sa Rada FDaM rozhodla odpredať uvedené zariadenie je  8 000 000 Sk, čo je nižšie ako cena stanovená znaleckým posudkom.  Vzhľadom  na technický stav objektu však FDaM nie je dlhodobo schopný tento objekt odpredať za vyššiu cenu.